שו"ת שבט הלוי חלק א סימן קפד
שאלה בדין שמן של שביעית ושל ספיחי שביעית לענין שמן להדלקת נר חנוכה. 
א) הנה לענין שמן שביעית רצוני, שמן זית שהנידון קדושת שביעית לא איסור ספיחין, ראיתי לג' גאונים, ה"ה הגאון אמרי יושר סי' ק', ובספר שערי דעה ח"ב סי' ט', וברידב"ז ה' שביעית (הנדפס בפאת השולחן) כולם מתנבאים בסגנון אחד דלמאי דקיי"ל שבת כ"א ובשו"ע סי' תרע"ג דאסור להשתמש לאורה, א"כ הו"ל כהאי דבכורות י"ב ע"ב דבהמת שביעית פטורה מן הבכורה, דכיון דאמורי' לגבוה סלקי ועומדים לשריפה, לאכלה ולא לשריפה קרינן בי'. 
ויש לעיין בזה דכיון דשביעית ניתן להדלקת הנר כמבואר פ"ח מ"ב דשביעית וברמב"ם פרק ה' משמיטה והיינו משום דדרשינן תהי' כל תבואתה לאכל כמבואר בתו"כ, והנאה דומי' לאכילה שהנאתה וביעורה שוה ועיין ב"ק ק"א בזה, אלא דאנו באנו לאסור מכח אסור להשתמש לאורה, וכיון דמכח זה אינו אסור להרבה מן הראשונים אלא דוקא תשמיש קרוב לנר אבל בנהנה ממנו ברחוק לא גזרו מנ"ל דזה נקרא הפסד לענין שביעית, ונהי נמי דהב"ח חולק בזה וס"ל דגם תשמיש מרחוק אסור ולזה נוטה מג"א, מכ"מ לצורך לימוד מותר להרבה פוסקים ובשע"ת סימן תרע"ג מביא בשם תשובות פני ארי' סי' מ"ז דעצם הנאה שהוא יושב באור ולא בחשך בלא"ה מותר בנ"ח ולא אסרו רק התשמיש לאורו וכיון שכן מנ"ל לאסור כה"ג כיון דעכ"פ הנאתו וביעורו שוה. 
ואף די"ל כיון דעיקר ההדלקה לצורך מצות נ"ח, והנאת מצוה לא נקרא הנאה דמצות לאו להנות נתנו, שוב גם שאר הנאות המותרות בטלות לענין זה לענין ההדלקה שאסורה משום לאכלה ולא להפסד, וכעין שכ' תוס' שבת כ"ד ע"ב ד"ה לפי לענין הנאה בשעת ביעור בתרומה טמאה ביום טוב דהנאה המותרת בטלה לעיקר תכלית השריפה דהיינו ביעור דרך מצוה שאסור ביום טוב מכ"מ הא גופא בדידן מנ"ל דסו"ס גם איסור הנאת נ"ח בחלק האיסור שלו ג"כ רק מדרבנן. 
וגם עיקר יסוד זה דהנאת המצוה לא נקרא הנאה גם במצוה דרבנן לא ברירא דהא דעת בעל המאור דבמצוה דרבנן ליהנות נתנו, איברא בשעה"מ פ"ח מלולב חילק לדעת בעה"מ בין מצוה דאיכא גם הנאת הגוף דבהא קאמר הרז"ה דליהנות נתנו בדרבנן לבין מצוה דלית בי' הנאה כלולב, א"כ ה"ה נ"ח מודה הר"ז, ובלא"ה הא כ' בפמ"ג סי' תמ"ה במ"ז ס"ק ט' דלא קיי"ל בזה כהרז"ה וכן הוא סתימת הפוסקים, ועיין בשדי חמד ח"ט סימן נו"ן בזה. 
וגם בלא"ה לא ברירא לי גם, אי נימא דהנאת המצוה בדרבנן ליהנות נתנה אם נקרא הנאה גם לענין שביעית דבעינן דומיא של תהי' כל תבואתה לאכל דמהאי קרא הוא דילפינן היתר הדלקה, מכ"מ כבר כתבתי דגם אם מצד הדלקת מצוה לא נקרא הנאה עדיין צלע"ק מדוע לא נתיר מכח שאר הנאות כנ"ל, אם לא דנימא דבטלות לעיקר ההדלקה כנזכר. 
ולהלכה כיון דג' גדולי הוראה הנ"ל מחמירים אנו נמי נמשוך אבתרייהו אעפ"י שאין טעמם ברור לנו כ"כ. 
ב) ומה שראוי להסתפק בהלכה זאת הוא אם מותר להדליק נ"ח משמן בטנים שיש עליו איסור ספיחים או שמן כיו"ב דבא ממין דשייך בו איסור ספיחים, ויש לנו לחקור בזה מג' פנים, הא' אם ספיחים רק איסור אכילה או גם איסור הנאה, הב' אם דבר האסור באכילה מותר לכתחילה לצורך מצוה או לא, והג' את"ל דלית כאן אלא איסור אכילה בספיחין אם מותר לשורפן ולהדליקם כיון דאסורים באכילה אם כן אינם שוב בכלל לאכלה ולא לשריפה. 
והנה בספק הראשון באיסור הנאה ראיתי לרבינו הגאון בעל החזון איש בספרו שביעית סי' י"ג סוס"ק ט"ז כ' במה דמוכח ב"מ קי"ח ע"א דאיכ' זכי' של קנין בספיחי שביעית וכיון דחז"ל גזרו עליו איך יש עליו גדר זכי' וכ' וי"ל דאין ספיחין אסורים בהנאה אלא אסרו אכילתן ושאר תשמישן יעש"ה, ואף דהעוקרן לוקה מכות מרדות היינו דחז"ל סגרו כל הדרכים שיבא לאיסור אכילה לבטל גזירתם אבל עצם איסור הנאה ליכא בספיחין. ולענין ספק השני אם מותר להשתמש למצוה לכתחלה בדבר האיסור באכילה כבר הוכיח בתשובות שער אפרים סי' ל"ח מש"ס סוכה ל"ד ע"א דמותר מדאסרינן של ערלה רק משום דין לכם או כתותי מיכתת שיעורא, וכיו"ב מוכח מכ"ד דזה רק דין גבוה מכח ממשקה לישראל מין המותר לישראל לא דין מצוה כלל, ואין להאריך בזה. 
איברא הספק השלישי אם מותר לשרוף ספיחין, יש לעיין טובא, דהנה ברמב"ם פ"ד משמיטין ה"ג כתב לענין ספיחין והמלקטן מכין אותו מכת מרדות, ובהלכה ה' ספיחין של שביעית שיצאו למוצאי שביעית אסורין באכילה ואין תולשין אותן ביד אלא חורש כדרכו, ובהמה רועה כדרכה ע"כ. 
ובערוך השולחן על זרעים נתקשה על עצם הגזירה של ספיחין שבטלו דין לאכלה דשביעית דהוא דין דאורייתא, וניחא לי' דהביטול רק בשב וא"ת והוא פשוט, אלא דעדיין לא ניחא לי' מש"כ הרמב"ם דהפרה חורש כדרכה דמאבד שביעית בידים וכ' דהוא רק ספק קלקול והניח בצ"ע, וקושיתו לק"מ דכיון דחז"ל כבר הפקיעו הדין של לאכלה במה שגזרו איסור אכילה במה ששייך גזירת ספיחין שוב ממילא אין כאן גם התוצאה של לאכלה ולא להפסד ולא לאיבוד כיון דסו"ס אינו עומד לאכילה. 
אלא דיש לעיין אם יש דין שריפה או איבוד על ספיחין לכתחלה, ללקטן ולשרפן לא קמבעיא לי דהא כבר זכרנו דהמלקטן מכין אותו מ"מ, אלא מניחן לכתחילה מחוברין בשדה, כי קמבעי' לי היכא דעבר ולקטן, צבע בהן או נשתמש בהן, אי חייב לאבדן ולשרפן. והנה בב"ק ק"א ע"א בגד שצבעו בשביעית ידלק, וקשה היכן מצינו שביעית בשריפה, ובשטמ"ק בשם המאירי בב"ק כ' דמיירי לאחר הביעור, [ועיין בפלוגתת ר"א ורבנן פ"ח משנה ט' דשביעית] ועיין בחזון איש שביעית י"א ס"ק ו' מה שנתקשה בזה, וצידד לומר דמיירי בספיחין, אלא דהניח בצ"ע דהיכן מצינו ספיחין בשריפה. 
ובעניותי דיש לקיימו בספיחין עפמש"כ למעלה דהא דספיחין לא יגע בהם היינו בתחילה, אבל אם כבר ליקטן ועשה בהם לחם או שצבע בהם בגד צריך לבערו מן העולם משום דחיישינן לתקלה, וכהאי דפסחים ל"ג ע"ב ובשבת י"ג ע"ב לענין גדולי תרומה, ובחולין נ"ג ע"ב לענין ספק דרוסה דחייב לחנקן כדי שלא יבא לידי תקלה, ועיין במג"א סימן תרע"ז ס"ק י"א שכתב שאסור להניח נותר מנ"ח משנה לשנה גזירה דילמא אתי לידי תקלה וחייב לשרפן דוקא, והגאון מהרש"ק בחכמת שלמה נתקשה שם, מנ"ל דגזרינן כן גם בדרבנן, ובעניותי דכן מוכח בפסחים ל"ב ע"ב שם דגזרינן תקלה גם בתרומת תותים דלכ"ע רק מדרבנן, וראיתי בשדי חמד בפאת השדה סוף אות ח' קצת אריכות בזה ואכמ"ל. 
עכ"פ יש מקום לחשש תקלה גבי בדרבנן, ואם כן הה"ד בספיחין, וא"כ ראוי להסתפק אי מותר להדליק מהם לנ"ח, ולחשש תקלה בשעת ההדלקה לא חיישינן דהא תרומה טמאה מה דהוא בשריפה לשיטת רש"י שבת כ"ה ע"א הוא משום חשש תקלה דילמא יאכל ממנה ואפ"ה קאמר התם כ"ג ע"ב טעם דאין מדליקים בתרומה טמאה משום גזירה דשמא יטה ולא קאמר משום חשש תקלה גופא, אלא משום דעכשיו שורפה אף על גב דאין שורפה דרך ביעור ואיבוד אלא לצורך מצוה אחרת לא חיישינן לתקלה דהו"ל כזמן מועט דלא חיישינן, ואיסור השתמשות בספיחין אין כאן כיון דאסור להשתמש לאורה, ועדיין צ"ע בהלכה זו.
שו"ת שבט הלוי חלק א סימן קפח
בדברי המחבר סימן תרע"ב דזמן הדלקה עם סוף השקיעה לא מאחרין ולא מקדימין. ובדין בין השמשות. ואם ניאותין בשמן שהשים בנר לצורך הדלקה ועדיין לא הדליק. 
או"ח סימן תרע"ב: אין מדליקין נר חנוכה קודם שתשקע חמה אלא עם סוף שקיעתה לא מאחרין ולא מקדימין והוא מלשון הרמב"ם פ"ד ה"ה מהלכות חנוכה, אלא שבביאור הלכה בסימן זה מפקפק מאד בזה דדעתו דדוקא להרמב"ם שכתב דמדליק עם שקיעתה דלשון זה משתמע קודם השקיעה, וע"ז יתכן שלא יקדים דהיינו להדליק בעוד היום גדול, אבל הטור והמחבר שנמשך אחריו שהעתיקו בסוף שקיעתה דהיינו צה"כ האיך יתכן לומר ע"ז שלא יקדים, ואי משום הכי הוא דיהי' ניכר דהודלק לצורך הלילה הרי בנר שבת נמי כתב כהאי לישנא ובנר שבת ע"כ ידליק לפני השקיעה עכ"פ הרבה קודם הלילה ע"ש והאריך קצת בזה והניח בצ"ע. 
ובעניותי דאין כאן קושיא כלל, דדעת המחבר ברור דאין נר שבת דומה לחנוכה כלל, דדוקא נר שבת שמדליק מפלג המנחה ולמעלה שיתכן עכ"פ שיקבל עליו אז תוספת שבת ובפרט לבה"ג באו"ח סימן רס"ג דמיד בהדלקת נרות חל עליו חומרת שבת א"כ בעצם אין כאן שום הקדמה דהדלקה עצמה עושה הזמן דכיון שהדליק שובת ממלאכה וחל עליו קדושת היום. משא"כ בחנוכה איזה תוספת שייך עליו מבעוד יום ואין זמנה רק תחילת הלילה ממש להמחבר והמדליק אפילו קצת לפני הזמן כמדליק שלא בזמנו, ואפילו בביה"ש נראה דאסור לדעה זו דכיון דהוא ספק לילה מוקמינן יומא אחזקה הגם דהוא דרבנן, ושו"ר בפמ"ג שכ"כ. ואפילו בשאר ימים לדידן דנוהגים כמהדרין מן המהדרין וא"כ המדליק ביום שני ב' נרות השייכים לכ"ו כסלו, וכ"ה כסלו עדיין לא יצא ה"ז שלא בזמנו ועיין ברש"י כ"א ע"ב נגד ימים היוצאים שפירש"י שיצאו כבר וזה שעומד בו נמנה עם היוצאים, וזה יתכן אם מדליק עכ"פ בתחלת הלילה, אבל כשמדליק בעוד יום גדול עדיין לא נכנס מן היום ואיך נחשוב אותו מן היוצאים, ואולי זה הנפ"מ בין הני תרתי טעמא אליבא דב"ה דלטעם דמעלין בקודש אין לדקדק כל כך בזמן. 
ובמסכת סופרים פרק כ' מצות הדלקתן משתשקע חמה עד שיכלה רגל מן השוק ואעפ"י שאין ראיה לדבר זכר לדבר שנאמר לא ימיש עמוד הענן יומם ועמוד האש לילה לפני העם, וצ"ע מזה ע"ד פמ"ג הנ"ל שכתב דאפילו בבין השמשות אסור, דאפילו נפרש המ"ס על סוף השקיעה מ"מ כיון דמביא קרא דלא ימיש דהיינו אשר העמוד אש היה משלים לעמוד ענן ובא בעוד עמוד ענן עומד והיינו לפני צה"כ כדאיתא שבת כ"ג ע"ב. 
ועוד שם במ"ס (הובא גם במג"א) ואם הדליקו ביום אין נאותין ממנו ואין מברכין עליו שכך אמרו אין מברכין על הנר עד שיאותו לאורו, ולכאורה כיון שאין מברכין עליו והיינו ע"כ משום דהדליק לפני זמן המצוה א"כ בשעה זו למה אין נאותין ממנו, ועיין בפמ"ג דמסכת סופרים ר"ל מפלג המנחה, והיינו עפ"י דברי המחבר כיון דבשעת הדחק אפשר בכך וע"כ גם שלא בשעת הדחק עכ"פ אין נאותין ממנו דמצות נ"ח עליו. ומ"מ עדיין קשה מה נעשה עם החולקים דאין שום מציאות להדליק לפני הזמן וצ"ל כיון דעכ"פ יוצא בהדלקה לענין שא"צ לכבות ולחזור ולהדליק כשיגיע הזמן כדמוכח מהאי דלקמן סימן תרע"ה סעיף ג' דדוקא אם דולקת מאתמול אף שנדלקה לשם נ"ח צריך לחזור ולהדליק ולא שהדליקה בעוד יום עכ"פ מפלג המנחה ולמעלה שנדלק ליום זה הגם דלעת כזאת עדיין לא יצא בזה, מ"מ אהני ליה הדלקה לצאת אח"כ בזה וע"כ אין נאותין ממנו. 
ועכ"פ מוכח מזה דדוקא בכה"ג אין נאותין ממנו דכבר עשה מעשה הדלקה אבל כשמשים שמן בנר לצורך הדלקה עדיין נאותין, דלא כיש מי שמסתפק בזה, ואפילו יתעקש דדוקא הכא לפני הזמן בעינן מעשה הדלקה אבל בזמנה ממש אף בשימה לתוך הנר אסור, מ"מ לא כן פי' במג"א סימן מ"ב ס"ק ו' דנר חנוכה הו"ל שאר תשמישי מצוה דמותרים עד שיעשה מעשה המצוה, אלא דקצת יש לעורר דאם נימא כדעת השאילתות דצריך לשרוף הנותר מנ"ח וכתבו הראשונים דטעמא דמדמה לה לשמן מנורה ממש דכל הניתן בה נתקדש, עיין במאירי ריש פ"ב דשבת, לפי"ז יש לומר דאם נדמה בסופה נדמה גם בתחילתה לומר דהו"ל כשמן הקודש דמשניתן בנר נתקדש עכ"פ, ויש להאריך בזה ואכ"מ.
שו"ת שבט הלוי חלק א סימן קפט
בדברי הב"י סי' תרע"ו בשם מהרא"י בענין מותר השמן אם יכול להנות ממנו. ובדברי הט"ז סימן תרע"ב ס"ב בזה. 
א) או"ח סימן תרע"ב ס"ב: ואם נתן בו יותר יכול לכבותה לאחר שעבר זה הזמן, בטו"ז מביא קושית הב"י לקמן סימן תרע"ו דפסק הטור כהשאלתות דמותר השמן עושה לו מדורה, והקשה ב"י דהא כאן פסק דיכול לכבותה אחר השיעור של הדלקה וכן יכול להשתמש לאורו לאחר הזמן וכבר כ' הר"ן דהני תרתי פליגי אהדדי. ותי' הב"י לדעת הטור דתרתי אית ליה ולא פליגי הני תרי פיסקי אהדדי דשם מיירי שנותר מהשמן הצריך לשיעור הדלקה והוקצה למצותו לפיכך עושה לו מדורה ושורפו וכאן מיירי שנתן שמן יותרן מכשיעור ואחר שדלק כשיעור מותר להינות ממנו, ובשם מהרי"א מביא ב"י שם שאם נתן שמן בנר ולא הקצהו אלא לשיעור זמן הדלקה יכול אח"כ להסתפק ממנו אם ירצה אבל כשנתן שמן בנר סתם הוקצה למצותו וטעון שרפה אפי' ביותר מכשיעור. 
והקשה הטו"ז מש"ס סנהדרין מ"ז דמקשה לאביי דס"ל הזמנה מילתא ממאי דתנן מותר המת ליורשיו, ומשני דס"ל להך תנא הזמנה מילתא דחזי ליה תפיס ודלא חזי שא"צ להוציא בו לא תפיס, ונהי דרבא פליג וס"ל לאו מילתא מ"מ בדעביד מעשה דגם לרבא מילתא הוא מ"מ לא חמיר להתפיס יותר מלאביי בהזמנה דס"ל מילתא, אתו"ד, הרי דאין נתפס בהזמנה והה"ד בהקצאה אלא מה דצריך. ובאמת מה שכתב הטו"ז לדמות הוקצה מחמת מעשה דרבא למוקצה מחמת הזמנה לאביי קשה, דדילמא מעשה עדיף דאהני לאסר גם היותר משיעור. וראיתי בחמד משה הביא בתחלה לחזק דברי הטו"ז מהא דלעיל סימן קנ"ג ס"ה דאם גבו מעות לבנות ביה"כ וכו' דמותר לשנות המותר, הרי דגם לדידן דאית לן כרבא מוכרח סברא זאת, אמנם לא הועלנו בזה דגם התם רק הזמנה והכנה בעלמא ואכתי מעשה לא שמענו. ובחמד משה הביא ראיה נגד הטו"ז מהא דמותר המתים אסור, דדוקא מותר המת דיחיד ליורשיו, והיינו משום דאף דנעשה מצותו מ"מ עומד למתים אחרים, א"כ הה"ד הכא מיום ראשון לשני ומשני לשלישי וכו' כיון דעומד למצוה ביום אחר לא נקרא עדיין נעשה מצותו, ומה דכ' השאלתות דגם אחרי יום השמיני אסור להינות אף דנגמר מצותו, מ"מ כיון שעומד עדיין למצות חנוכה בשנה הבא, עדיין עומד למצותו נקרא, אלו דברי החמד משה. 
וצל"ע דאיך יתכן לומר דבמה דנגמר המצוה בשנה זאת עדיין לא נגמרה בשביל שנה הבא, דאם כן מוקצה דעצי סוכה ונוי סוכה נימא דאסור אחר החג משום מוקצה מחמת מצוה דעדיין עומד למצותו בשנה הבא בחג, אלא ודאי דסברא זאת לא ניתן להאמר כלל דמן הסתם אינו מוקצה אלא למצוה דהשתא. 
אמנם ממקום אחר יש לסייע דברי מהרי"א דהא כ' תוס' סוכה ט' ובשבת כ"ב בשם ר"ת דאף דמן התורה אינו נאסר אלא השיעור הצריך לסוכה, מ"מ מחמת מוקצה למצותו נאסר גם היותר מכשיעור בין בדפנות בין בנוי וזה כדברי מהרי"א, ומ"מ עדיין אפשר לחלק דהתם שאני דנהי דא"צ לקיום המצוה, מ"מ משתמש בדופן ד' למצותו כמו בשאר דפנות דאחר שכבר עשה גם הד' הי מיניהו מפקת, משא"כ הכא דאחר שכבר נודע לנו שלא הוצרך והשתמש למצוה כלל. 
ב) מ"מ הנראה בשיטת מהרי"א דהנה שיטת התוס' דעכשיו שמדליקין בפנים א"צ להקפיד על שיעורא דעד שתכלה רגל מן השוק. ביאור דבריהם נראה דודאי גם מעיקרא דתקנו מצות הדלקה היה מן הדין להדליק כל הלילה, ואם משום פרסומא ניסא דתחלת הלילה הי' די שיקבעו כן להדליק בתחלתה מטעם זריזין ומצוה מן המובחר, דהא א"ל דבזה נפקע המצוה לגמרי שאם לא פרסום הגדול של תחלת הלילה אין כאן מצוה כלל. א"א לומר כן דהא בשעת הסכנה גם עפ"י הש"ס מניח על שולחנו ודי ומכסה מעין רואים ואף דהתם אונס מ"מ יפטר לגמרי ולמה מברך, וכבר נתקשה בזה הגאון מהר"ל מפראג זי"ע בס' נר מצוה. ועוד ישראל יחיד במדבר או דר בין הגוים לא נפטר ממצוה מטעם חסרון הפרסום דסו"ס איכא פרסום כלפי דידי' וזכרון הנס, וא"כ למה הקפידו כ"כ לחד תי' בגמרא דאם לא אדליק עד אז אינו מדליק. 
אבל הנראה בזה דגדרו כמש"כ רבינו יונה ריש ברכות דמשום סייג הפקיעו מצות קריאה דאורייתא לאחר חצות אף דזמנה כל הלילה ואף דהתם ק"ש דאורייתא והכא נ"ח דרבנן מ"מ לאידך גיסא הכא פרסומא ניסא ואונס שינה דלילה. וחשש זלזול בדרבנן, וע"כ אף דמעיקר הדין מתקיים פרסומא ניסא גם עד הבקר מ"מ הפקיעו שאר הלילה ואוקמוהו אחצי שעה לאחר השקיעה בעיקר זמן הפרסום משום תקנה הנ"ל. וע"כ עכשיו כיון דגם עיקר פרסום הנס אינו דוקא בתחלת הלילה שוב אין מקום לתקנה והדרינן לסברא פשוטה להדליק גם אחר הזמן, והיה מקום לפלפל בזה בדין דבר שבמנין שפ"ק דביצה בדין בטל הטעם בטל התקנה, אך אין רצוני להאריך בפרט זה. 
ג) עכ"פ היוצא לנו דודאי שייך פרסום נס כל הלילה אלא דעיקר הפרסום בתחלתו והפקיעו היכולת להדליק אח"כ מדינא דגמרא, אבל אם הדליק בתחילת הלילה רק דהוסיף בשמן כדי שידליק גם אח"כ אינו נקרא בזה עבר זמן המצוה דסו"ס כל הלילה זמן פרסום הנס ואם הקצה ליותר מחצי שעה הקצה למצותו נקרא, ואף שיכול לכבות אחר השיעור היינו שאינו מחויב להמשיך בפרסום הנס אבל אם ממשיך הוסיף במצוה וממילא לא עבר זמנה לענין הקצאת השמן. 
ועוד דיתכן דלדעת מהרי"א נימא דכמו דהיתר להינות אח"כ הוא רק כשהתנה שיהיה רק על חצי שעה ה"נ נימא לענין היתר לכבות אבל כשהוקצה סתם דאסור להינות כן אסור לכבות כאשר יראה מדברי הר"ן. (זכר לדבר מש"כ בתרומת הדשן והובא לקמן תרע"ז, דאף דבמדליק עליו בביתו נפטר מעיקר הדין מ"מ אפשר לו להדליק דלא גרע ממהדרין ואם רוצה פוטר עצמו ע"י הדלקת ביתו, וה"נ אם רוצה וממשיך שם מצוה עליו ואם רוצה עושה כדין ומכבה אף דכמובן אינו דומה ביסודו). ולפ"ז חולק מהרי"א על המבואר בפוסקים דאחר הזמן מן הסתם מותר להינות דלמהרי"א לא יתכן זה אלא בהתנה דלאחר הזמן לא יעמוד למצותו כנ"ל. 
ד) אמנם נראה עוד לפמש"כ תוס' ביצה כ"ב ע"א לענין המסתפק ממנו דחייב משום מכבה, דה"ט משום דאף דנשאר שמן מ"מ האור דולק יפה יותר ברבוי שמן וכשמסתפק אף שמשייר מכהה קצת ע"ש, וא"כ נהי דמצד הדין די כשנותן שמן לחצי שעה, מ"מ אם נתן יותר גם המותר על חצי שעה אהני לתוך חצי שעה, א"כ לעולם אין שם מותר עליו דלעולם פועל גם על תוך הזמן, ושפיר אינו דומה למותר המת וכו' שהביא הטו"ז, שכ' מן הסתם הוקצה למצוה אם לא דהתנה עליו בפירוש, ולפי זה גם המהרי"א בשיטת השאלתות מודה דאחר הזמן ליכא מצוה כלל כדעת כל הפוסקים.
שו"ת שבט הלוי חלק א סימן קצ
בדברי המחבר סי' תרע"ג ס"ב, ואפי' כבתה בע"ש קודם קבלת שבת שעדיין הוא מבעו"י אינו זקוק לה. 
עיין בטו"ז יו"ד סימן ש"ה ס"ק י"ג פלוגתת מהרש"ל בתשובה סי' י"ז בפדיון הבן שחל להיות בשבת דס"ל למהרש"ל דיפדה ויברך מע"ש ותה"ד סי' קס"ט ס"ל דיפדה אחר השבת וכן המנהג, וכ' הטעם משום ברכה דא"א שיברך מע"ש כיון דלא חל הפדיון עד יום השבת, והנה המהרש"ל הביא ראיה מנר חנוכה בע"ש דאע"ג דעיקר המצוה רק בלילה אפ"ה מברך ותה"ד בתשובה כתב דשאני הכא דא"א בענין אחר, והח"ס בתשובותיו ח"ו סי' ז' דחה הראי' בפשיטות דכיון דא"א לשמונת ימי חנוכה בלי שבת א"כ החשמונאים המתקנים המצוה מעיקרא הכי תקנו ושפיר מברך וצונו אפילו קודם זמנו עיין שם. 
ולכאורה קשה לדחות בזה ראית המהרש"ל דודאי מקני תקנה הכי תקנו דידליק קודם זמנו אבל אי נימא דעיקר המצוה רק בהגיע הלילה כהנחת מהרש"ל ותה"ד כיון דהברכה אינה מעכבת המצוה למה מברך כלל אי לאו דזה מיסוד דין ברכה לברך גם קודם חלות המצוה, אם לא דנימא דכוונת הח"ס ז"ל דכיון דא"א בענין אחר נהי דעיקר המצוה רק בלילה אח"כ, מ"מ חייבו בהדלקה כזו מבעו"י ועל חיוב דרבנן זה ג"כ מברך שפיר וצונו. 
ונראה דמהרש"ל ותה"ד בהא לטעמייהו אזלו, דמהרש"ל ס"ל דאם כבה בע"ש אחר הדלקה קודם קבלת שבת זקוק לה גם לדידן דקיי"ל כבתה אין זקוק לה, כמפורש בטו"ז סימן תרע"ג כיון דכבתה קודם הגעת זמן המצוה וכ"ה שיטת הטו"ז שם, אם כן שפיר הביאו מנ"ח בע"ש דיכול לברך אף על גב דמדין לא חל המצוה, ותה"ד ג"כ בזה לשיטתו דהרי ס"ל דאם כבה מיד אחר ההדלקה קודם שבת ג"כ אין זקוק דנקרא כאלו התחיל המצוה כמפורש בתה"ד באורך א"כ אין ראיה כלל מנ"ח דשאני הכא דמברך ממש בשעת המצוה. והטו"ז הכריע ביו"ד לענין פדיון הבן כהתה"ד וכאן באו"ח הכריע כרש"ל, צ"ל דשם ביו"ד איכא עוד טעמא משום הסעודה שלא תהיה בשעת הפדיון כמפורש שם, או דחשו בשני המקומות לחומרא. 
איברא כ"ז רק לשיטת המרדכי והרא"ש והטור דמצוה בתחלת הלילה, א"כ יש לומר כמהרש"ל או כתה"ד או כסברת הח"ס הנ"ל, אבל לשיטת הבה"ג הובא בר"ן ורשב"א הרי ההדלקה בשבת כמו בחול ממש בתחלת השקיעה קודם בין השמשות דפסק כרב יוסף דביה"ש רק תרי תילתי מיל וגם הרשב"א החולק ס"ל דשוין כמעט בע"ש וחול כמפורש לשיטה זו בחי' המאירי דצריך להשלים ההדלקה בע"ש עם תחלת השקיעה (שהוא זמן הדלקה של חול) א"כ לשיטת הבה"ג הרשב"א הר"ן והמאירי ולזה הסכים הגר"א בס' תרע"ב לא נשתנה מצות הדלקה בע"ש מבחול, ומכ"ש לשיטת האורחות חיים הובא בסי' תרע"ב דבשעת הדחק מדליק מפלג המנחה וכ' פמ"ג דלדידי' אם כבה אח"כ אין זקוק לה אפי' מבעו"י והבן זה. 
וכנראה דבהא פליגי הרמב"ן ותוס' ריש פ"ב דשבת דתוס' וכן הרי"ף ס"ל דגם בשבת איכא פלוגתת כבתה זקוק לה או לא, דמה"ט כ' הרי"ף דקיי"ל אין זקוק לה מדמדליקין בשבת כידוע, איברא הרמב"ן כ' דבשבת לכ"ע אין זקוק לה דלא תיקנו בשבת אלא מצות הדלקה (לא מצוה המשך הדלקה ע"ש) והיינו דהרי"ף ס"ל כמש"כ הבה"ג ור"ן דשוה שבת וחול בזמן ההדלקה, א"כ אין ראיה דנשתנה שבת מבחול מדקיי"ל כבתה אין זקוק לה ויקשה דילמא כבה קודם זמנו לפי עיקר חלות המצוה, אבל לבה"ג ודעמי' אין מקום קושיא כיון דגם בשבת אין זמן מפסיק בין הדלקה לקיום גוף המצוה. 
איברא הרמב"ן ס"ל כשיטת הטור והרא"ש דעיקר המצוה רק מתחלת הלילה א"כ איך קיי"ל בשבת אין זקוק לה דילמא יכבה קודם זמנו ומזה הוכיח הרמב"ן דבשבת באמת לא התקינו רק הדלקה ועשה כבר כל שמחויב לעשות. והא דלא תי' כן התרומת הדשן משום דחזינן להרא"ש דהביא דברי הרי"ף דקי"ל כבתה אין זקוק לה מדמדליקין בשבת הרי דס"ל כשיטת התוס' דגם לענין שבת פליגי בזה א"כ תקנו גם בשבת המשך זמן הדלקה לא רק מצות הדלקה בלבד ואפ"ה כ' הרא"ש דעיקר הדלקה בלילה ויקשה קושית תה"ד דילמא יכבה קודם הלילה וע"כ כתירוצו דהו"ל כמכשירין דא"א הו"ל כגוף המצוה ממש והבן זה היטב.

